På bare to måneder har 95 nordjyske postbude været udsat for faldulykker på grund af glatte fortove og veje.

Vinterens kolde greb om landet gør det svært for postbudene at komme frem mange steder. Hele 95 nordjyske postbude er i november og december måned kommet til skade på de glatte veje. Halvdelen af dem er kommet så slemt til skade, at de har været nødsaget til at sygemelde sig i flere dage. Det oplyser Post Danmark. På landsplan er det samme tendens. Siden vinteren for alvor satte ind i november, er 637 postbude kommet til skade efter en faldulykke på glatte veje, stier og fortove. Alene på den seneste uge er 250 kommet til skade efter et fald. Det skriver politiken.dk. Post Danmark har endnu ikke det totale overblik til at kunne sige, om antallet af tilskadekomne postbude er rekord. Ifølge Post Danmark skyldes en del af ulykkerne, at der ryddes alt for dårligt for sne og is.